বার্নার্ডিন এভারিস্টো
বার্নার্ডিন অ্যান মোবোলাজি এভারিস্টো ওবিই FRSL এফআরএসএ (ইংরেজি: Bernardine Anne Mobolaji Evaristo; জন্ম: ২৮ মে ১৯৫৯) একজন ব্রিটিশ লেখিকা ও শিক্ষায়তনিক ব্যক্তি। তার রচিত উপন্যাস গার্ল, ওম্যান, আদার ২০১৯ সালে মার্গারেট অ্যাটউডের দ্য টেস্টামেন্টস-এর সাথে যৌথভাবে বুকার পুরস্কার অর্জন করে, এর মধ্য দিয়ে তিনি প্রথম কৃষ্ণাঙ্গ নারী হিসেবে বুকার পুরস্কার অর্জন করেন। এভারিস্টো লন্ডনের ব্রুনেল বিশ্ববিদ্যালয়ের সৃজনশীল লেখনীর অধ্যাপক এবং রয়্যাল সোসাইটি অব লিটারেচারের সভাপতি, তিনি ১৮২০ সালে এটি প্রতিষ্ঠার পর থেকে দ্বিতীয় নারী ও প্রথম কৃষ্ণাঙ্গ ব্যক্তি হিসেবে এই দায়িত্ব পালন করেছেন। এভারিস্টো অসংখ্য পুরস্কার, সম্মাননা, ফেলোশিপ, মনোনয়ন ও স্বীকৃতি স্মারক লাভ করেছেন। তিনি সেন্ট অ্যান্‌স কলেজ, অক্সফোর্ড বিশ্ববিদ্যালয়ের আজীবন সম্মানিত ফেলো ও আমেরিকান অ্যাকাডেমি অব আর্টস অ্যান্ড সায়েন্সেসের আন্তর্জাতিক সম্মানিত সদস্য। ২০২১ সালে তিনি রোজ ব্রাফোর্ড কলেজ অব থিয়েটার অ্যান্ড পারফরম্যান্সের সভাপতি হন। এভারিস্টো রয়্যাল সোসাইটি অব লিটারেচারের সহ-সভাপতি ছিলেন ও ২০২০ সালে তিনি আজীবন সহ-সভাপতি হন এবং ২০২২ থেকে ২০২৬ সালের জন্য এর সভাপতি হন। সাহিত্যে তার অবদানের জন্য ২০০৯ সালে রানীর জন্মদিন সম্মাননায় তিনি অর্ডার অব দ্য ব্রিটিশ এম্পায়ারের সদস্য এবং ২০২০ সালে রানীর জন্মদিন সম্মাননায় তিনি অর্ডার অব দ্য ব্রিটিশ এম্পায়ারের অফিসার খেতাবে ভূষিত হন।